รายย่อยโหวตคว่ำเงื่อนไข JASIF ผ่อนผันค่าเช่า ADVANC
จับตาท่าทีบอร์ด ADVANC เคาะ ! เดินหน้าซื้อ หรือล้มดีล JASIF  หลังที่ประชุม "JASIF" ผู้ถือหน่วยลงทุน คว่ำวาระเรื่อง "ผ่อนผันการเช่าเส้นใยแก้วนำแสง (OFCs) และยกเลิกสัญญาประกันรายได้ค่าเช่า"
19 ต.ค. 2565

การประชุมผู้ถือหน่วยลงทุนกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) ครั้งที่ 1/2565 วานนี้ (18 ต.ค.)เพื่อพิจารณาอนุมัติ ข้อเสนอที่บริษัทแอดวานซ์ ไวร์เลส เน็ทเวอร์ค จำกัด หรือ AWN บริษัทในเครือบมจ.แอดวานซ์ อินโฟร์ เซอร์วิส (ADVANC) เข้าซื้อหน่วยลงทุนใน JASIF จากบมจ.จัสมิน อินเตอร์เนชั่นแนล(JAS) จำนวน 1,520 ล้านหน่วย หรือ 19% ในราคาหน่วยละ 8.5 บาท คิดเป็นมูลค่ารวม 12,920 ล้านบาท โดยมี 2 วาระสำคัญที่ต้องพิจารณา ได้แก่        
 
         วาระ 1.1 พิจารณาอนุมัติให้ JAS ขาย หน่วยลงทุนในกองทุนรวม และการขายหุ้นสามัญในบริษัท ทริปเปิลที บรอดแบนด์ จำกัด (มหาชน) (TTTBB)ให้แก่ AWN ตลอดจนผ่อนผันหรือแก้ไขรายละเอียดบางประการที่เกี่ยวข้องกับการเปลี่ยนตัว ผู้สนับสนุนจาก JAS เป็น AWN         
 
         วาระ 1.2 พิจารณาอนุมัติผ่อนผัน และ/ หรือ แก้ไขรายละเอียดบางประการที่เกี่ยวข้องกับการเช่าและค่าเช่าเส้นใยแก้วนำแสง (OFCs) และยกเลิกสัญญาประกันรายได้ค่าเช่า และสัญญาให้บริการจัดหา ผู้เช่าทรัพย์สิน และการเพิ่มค่าเช่าล่วงหน้า ที่ TTTBB ตกลงชำระให้กองทุนรวม และ แก้ไขโครงการจัดการกองทุนรวมตามที่จำเป็นเพื่อให้สอดคล้องกับมติของที่ประชุมผู้ถือหน่วยลงทุน          โดยมีผู้เข้าร่วมประชุมรวมทั้งสิ้น 1,093 ราย ถือหน่วยลงทุนจำนวน 3,607,963,471 หน่วย  คิดเป็น 45.0995% ของจำนวนหน่วยทั้งสิ้น 8,000 ล้านหน่วย  ซึ่งการประชุมเริ่มตั้งแต่ 13.30 น. แต่กว่าจะลงมติราว 17.00 น.ยืดเยื้อกว่า 5 ชั่วโมงกว่าจะลงมติกันได้ เพราะนักลงทุน รายย่อยซักถามอย่างดุเดือด  สำหรับผลการลงมติปรากฏว่า วาระที่ 1.1 อนุมัติให้ JAS ดำเนินการขายหน่วยลงทุนในกองทุนรวม ผู้ถือหน่วยอนุมัติวาระนี้ด้วยคะแนน 1,743.82 ล้านเสียงคิดเป็น 82.90% , ไม่เห็นด้วย 358.14 ล้านเสียง คิดเป็น 17.02% และ งดออกเสียง 1.51 ล้านเสียง คิดเป็น 0.07% วาระหนี้ผ่าน เพราะคะแนนเสียงเห็นด้วยมากกว่า 3 ใน 4  
 
         ส่วนวาระ 1.2 การพิจารณาอนุมัติ ผ่อนผัน เกี่ยวการเช่าและค่าเช่าเส้นใยแก้วนำแสง (OFCs) และยกเลิกสัญญาประกันรายได้ค่าเช่า และสัญญาให้บริการจัดหา ผู้เช่าทรัพย์สิน และการเพิ่มค่าเช่าล่วงหน้า ที่ TTTBB ตกลงชำระให้กองทุนรวม มีผู้ไม่เห็นด้วย 647.25 ล้านเสียง คิดเป็น 30.77%, เห็นด้วย 1,454.64 ล้านเสียง คิดเป็นสัดส่วน 69.15% และ งดออกเสียง 1.58 ล้านเสียง คิดเป็น 0.07% ทำให้คะแนนเสียงไม่ถึง 3 ใน 4 ของเสียงที่ เข้าร่วมประชุมทั้งหมด
 
         นายพรชลิต พลอยกระจ่าง รองกรรมการผู้จัดการ Head of Real Estate Infrastructure Investment บริษัทหลักทรัพย์จัดการกองทุนรวม (บลจ.) บัวหลวง จำกัด ในฐานะผู้จัดการกองทุน กล่าวว่า ที่ประชุมผู้ถือหน่วย JASIF โหวตไม่อนุมัติวาระ1.2  ขณะที่โหวตอนุมัติวาระ 1.1 และ 1.3 ว่า
 
         "หลังจากนี้ บลจ.บัวหลวงในฐานะผู้จัดการกองทุน JASIF จะนำผลโหวตไปรายงานต่อ ADVANC เพื่อพิจารณาต่อไปว่า ทาง ADVANC จะยังสนใจซื้อ JASIF อยู่อีกหรือไม่ หรือจะดำเนินการต่ออย่างไร  ดังนั้นดีลนี้จะจบสมบูรณ์ได้หรือไม่ ขึ้นกับทาง ADVANC ตัดสินใจ"